สภานิติบัญญัติแห่งชาติ เตรียมพิจารณาร่างพระราชบัญญัติยกเว้นเบี้ยปรับ เงินเพิ่มภาษีอากร และความรับผิดทางอาญา
การประชุมสภานิติบัญญัติแห่งชาติ หรือ สนช. เป็นพิเศษ ในเวลา 09.00 น. วันนี้ (28 ก.พ.62) มีวาระพิจารณาร่างพระราชบัญญัติ จำนวน 8 ฉบับ โดยเป็นร่างพระราชบัญญัติที่คณะรัฐมนตรีเสนอพิจารณาในวาระรับหลักการ จำนวน 1 ฉบับ คือ ร่างพระราชบัญญัติยกเว้นเบี้ยปรับ เงินเพิ่มภาษีอากร และความรับผิดทางอาญา เพื่อสนับสนุนการปฏิบัติการเกี่ยวกับภาษีอากรตามประมวลรัษฎากร พ.ศ. .... โดยสาระสำคัญเพื่อให้มีกฎหมายว่าด้วยการยกเว้นเบี้ยปรับ เงินเพิ่มภาษีอากร และความรับผิดทางอาญา เพื่อสนับสนุนการปฎิบัติงานเกี่ยวกับภาษีอากรตามประมวลรัษฎากร โดยที่มีความจำเป็นต้องมีกฎหมายเพื่อยกเว้นเบี้ยปรับ เงินเพิ่มอาษีอากร และความรับผิดทางอาญาให้แก่บริษัท หรือห้างหุ้นส่วนนิติบุคคล ซึ่งเป็นผู้ประกอบการขนาดกลางและขนาดย่อม เพื่อสนับสนุนให้บริษัทหรือห้างหุ้นส่วนนิติบุคคลดังกล่าว เข้าสู่ระบบภาษีเพื่อการพัฒนาฐานภาษีที่ยั่งยืน อันจะเป็นการเพิ่มประสิทธิภาพในการบริหารจัดการการจัดเก็บภาษีอากร        นอกจากนี้ ยังมีวาระพิจารณาร่างพระราชบัญญัติที่คณะกรรมาธิการวิสามัญพิจารณาเสร็จแล้วในวาระ 2 และ 3 ก่อนประกาศใช้เป็นกฎหมาย ได้แก่ ร่างพระราชบัญญัติคุ้มครองข้อมูลส่วนบุคคล พ.ศ..... // ร่างพระราชบัญญัติการรักษาความมั่นคงปลอดภัยไซเบอร์ พ.ศ....// ร่างพระราชบัญญัติการบริหารงานและการให้บริการภาครัฐผ่านระบบดิจิทัล พ.ศ..... // ร่างพระราชบัญญัติการประเมินราคาทรัพย์สินเพื่อประโยชน์แห่งรัฐ พ.ศ. .... // ร่างพระราชบัญญัติแก้ไขเพิ่มเติมประมวลกฎหมายที่ดิน (ฉบับที่ ..) พ.ศ. .... // ร่างพระราชบัญญัติการเดินอากาศ (ฉบับที่ ..) พ.ศ. .... // และร่างพระราชบัญญัติคุ้มครองผู้บริโภค (ฉบับที่ ..) พ.ศ. ....